钦定古今图书集成/明伦汇编/家范典/第015卷 > 大戴礼 > 《建本》
## 钦定古今图书集成/明伦汇编/家范典/第015卷 > 大戴礼 > 《建本》

“天之所生，地之所养，莫贵乎人；人之道，莫大乎父子
之亲，君臣之义。父道圣，子道仁，君道义，臣道忠。”贤父
之于子也，慈惠以生之，教诲以成之。养其谊，藏其伪，
时其节，慎其施。子年七岁以上，为之择明师，选良友，
勿使见恶少，渐之以善，使之早化。故贤子之事亲，发
言陈辞，应对不悖乎耳；趣走进退，容貌不悖乎目；卑
“体贱身，不悖乎心。”君子之事亲以积德。子者，亲之本
也，无所推而不从命。推而不从命者，惟害亲者也。故
亲之所安，子皆供之。贤臣之事君也，受官之日，以主
为父，以国为家，以士人为兄弟。故苟有可以安国家
利民人者，不避其难，不惮其劳，以成其义，故其君亦
有助之，以遂其德。夫君臣之与百姓，转相为本，如循
环无端。夫子亦云：“人之行莫大于孝，孝行成于内而
嘉号布于外，是谓建之于本，而荣华自茂矣。”君以臣
为本，臣以君为本，父以子为本，子以父为本，弃其本，
荣华稿矣。